《残冬归宗阅毗尼忆阿公时阿公出沈阳之千山 其二》
明代·释今严

又逢岁晚客心惊，病骨遥怜万里情。长听哀笳吹汉曲，几看边月照秦城。

山中薄雪难为赋，塞外重裘尚厌轻。芳草绿时相忆否，江南二月好莺声。

作者简介：今严(？──一六五八？)，字足两。顺德人。俗姓罗，原名殿式，字君奭。诸生。弱冠从天然禅师求生死大事，明桂王永历三年（一六四九）脱白受具。十二年（一六五八）奉命往嘉兴请藏，还至归宗，阅大藏一周，遭岁俭，日止一糜，研览不辍。病还雷峰，爱栖贤山水之胜，扶病强行。居无何，竟以宿疾蜕于五乳峰静室。著有《西窗遗稿》一卷，《秋怀》、《百合》诸诗。清光绪《广州府志》卷一四一有传。